10. การควบคุมภายใน

คณะกรรมการกำกับดูแลให้บริษัทและบริษัทย่อยมีระบบการควบคุมภายในทางการเงิน
การดำเนินงานการปฏิบัติตามกฎหมายและระเบียบข้อบังคับที่เกี่ยวข้อง
รวมทั้งการกำกับดูแลการปฏิบัติงาน (Compliance Controls) ที่สอดคล้องกับแนวทางของ ตลท.
และหลักการการควบคุมภายในของ COSO (The Committee of Sponsoring
Organizations of the Treadway Commission)
และมอบหมายให้คณะกรรมการตรวจสอบสอบทานให้บริษัทมีระบบการควบคุมภายใน (Internal
Control and Management Control) และการตรวจสอบภายใน( Internal Audit )
ที่เหมาะสมและมีประสิทธิผล
โดยมีฝ่ายตรวจสอบภายในปฏิบัติงานตรวจสอบและรายงานผลตรงต่อคณะกรรมการตรวจสอบ

ระบบการควบคุมภายในของบริษัทมีองค์ประกอบ และการดำเนินงานเพื่อการควบคุมภายในดังต่อไปนี้

-   องค์กรและสภาพแวดล้อม

  คณะกรรมการกำหนดวิสัยทัศน์ พันธกิจ และวัตถุประสงค์ไว้อย่างชัดเจน
  และจัดให้มีโครงสร้างองค์กรที่เหมาะสม และปรับปรุงเมื่อสภาพแวดล้อมเปลี่ยนแปลงไป
  กำหนดเป้าหมายการดำเนินธุรกิจของบริษัททั้งระยะสั้น และระยะยาว
  รวมทั้งกำหนดตัวชี้วัดความสำเร็จในระดับบริษัท และระดับหน่วยงาน
  และผู้บริหารแจ้งให้พนักงานทุกคนทราบเพื่อปฏิบัติงานในความรับผิดชอบได้บรรลุเป้าหมายและสอดคล้องกับวัตถุประสงค์ของบริษัท
  บริษัทมีนโยบาย ระเบียบปฏิบัติ
  และมีคำสั่งมอบหมายอำนาจหน้าที่ความรับผิดชอบรวมทั้งวงเงินตามอำนาจอนุมัติของผู้บริหารแต่ละระดับไว้เป็นลายลักษณ์อักษร
  มีจรรยาบรรณทางธุรกิจให้กรรมการและพนักงานปฏิบัติตาม
  และมีการทบทวนจรรยาบรรณตามระยะเวลาที่เหมาะสม

-   การประเมินความเสี่ยงและการจัดการความเสี่ยง

  บริษัทจัดให้มีคณะกรรมการบริหารความเสี่ยงที่ประกอบด้วยผู้บริหารระดับสูงของกลุ่มบริษัทเป็นกรรมการเพื่อให้การดำเนินการเรื่องการบริหารความเสี่ยงครอบคลุมและเป็นไปในแนวทางเดียวกันทั้งบริษัทและบริษัทย่อยอย่างทั่วถึง

  การบริหารความเสี่ยงของบริษัทมีการจัดทำทั้งระดับองค์กร คือ ภาพรวมของทั้งกลุ่มบริษัท
  ของแต่ละบริษัท และในแต่ละบริษัทยังกำหนดให้ดำเนินการในระดับกิจกรรมของแต่ละฝ่าย
  โดยจัดให้มีการประเมินความเสี่ยงที่จะทำให้การดำเนินงานไม่บรรลุวัตถุประสงค์ที่กำหนดไว้
  จัดให้มีการวิเคราะห์สาเหตุของความเสี่ยงและผลกระทบ
  กำหนดมาตรการและกิจกรรมที่จะป้องกัน หรือลดความเสี่ยงนั้น ระบุผู้รับผิดชอบดำเนินการ
  ตลอดจนจัดให้มีสัญญาณเตือนภัยล่วงหน้าเพื่อจะได้ทราบเหตุการณ์
  หรือรายการผิดปกติสำคัญที่อาจเกิดขึ้นและแก้ไขได้อย่างทันท่วงที
  โดยมีหน่วยงานบริหารความเสี่ยงติดตามการดำเนินการ ทบทวน ประเมินผล
  และรายงานผลการบริหารความเสี่ยงต่อคณะกรรมการบริหารความเสี่ยงสม่ำเสมอ
  นอกจากนี้ยังมีคณะกรรมการตรวจสอบที่ได้รับมอบหมายจากคณะกรรมการบริษัทให้สอบทานนโยบายการบริหารความเสี่ยง
  การปฏิบัติตามนโยบาย และแนวทางการบริหารความเสี่ยงของบริษัท
  เพื่อกำกับดูแลให้การบริหารความเสี่ยงสอดคล้องกับนโยบายที่กำหนด
  และฝ่ายบริหารรายงานเรื่องการบริหารความเสี่ยงต่อคณะกรรมการ

-   กิจกรรมควบคุม

  เพื่อให้บริษัทมั่นใจว่าแนวทางและนโยบายที่คณะกรรมการ
  และฝ่ายบริหารกำหนดไว้นั้นได้รับการปฏิบัติตาม ฝ่ายบริหารจึงจัดให้มีการควบคุมทางการบัญชี
  การเงิน การดำเนินงาน และการกำกับดูแลการปฏิบัติงาน โดยกำหนดระเบียบ คำสั่งปฏิบัติ
  คำอธิบายลักษณะงานแสดงการแบ่งแยกหน้าที่ความรับผิดชอบของแต่ละหน้าที่งานอย่างชัดเจน
  กำหนดอำนาจดำเนินการและระดับวงเงินอนุมัติรายการประเภทต่างๆ
  ของผู้บริหารไว้เป็นลายลักษณ์อักษรใน “ตารางอำนาจดำเนินการ” (Table of Authority)
  กำหนดขั้นตอน
  และวิธีการในการทำธุรกรรมทางด้านการลงทุนทางการเงินและการลงทุนในโครงการทั้งหลายอย่างเพียงพอและเหมาะสมก่อนนำเสนอผู้มีอำนาจอนุมัติรายการเหล่านั้น
  รวมทั้งกำหนดเรื่องความขัดแย้งทางผลประโยชน์ไว้ในจรรยาบรรณทางธุรกิจ
  และกำหนดบทลงโทษกรณีฝ่าฝืนการปฏิบัติไว้ในจรรยาบรรณและระเบียบปฏิบัติที่เกี่ยวข้อง
  โดยมีหน่วยงานรับผิดชอบติดตามดูแลการดำเนินงานตลอดจนกำหนดมาตรการและผู้รับผิดชอบที่จะติดตามและรายงาน
  เพื่อให้การดำเนินงานของบริษัทและบริษัทย่อยเป็นไปตามวัตถุประสงค์

  บริษัทกำหนดให้ฝ่ายเลขานุการบริษัทรับผิดชอบดูแลการปฏิบัติงานของบริษัทและคณะกรรมการให้เป็นไปตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตลท.
  และข้อกฎหมายที่เกี่ยวข้องกับคณะกรรมการบริษัท
  และจัดให้มีการรวบรวมข้อกำหนดและกฎหมายทุกชนิดที่เกี่ยวข้องกับการประกอบธุรกิจของบริษัทและบริษัทย่อยไว้เป็นหมวดหมู่
  สะดวกต่อการใช้งาน การอ้างอิง และค้นคว้า
  โดยมีฝ่ายกฎหมายรับผิดชอบรวบรวมและดูแลให้ข้อมูลเป็นปัจจุบัน ให้คำปรึกษากรณีมีข้อสงสัย

-   ระบบสารสนเทศและการสื่อสารข้อมูล

  บริษัทจัดระบบสารสนเทศให้มีข้อมูลสำคัญที่เพียงพอต่อการตัดสินใจของคณะกรรมการชุดต่าง ๆ
  และของฝ่ายบริหาร โดยรวบรวมข้อมูลที่สำคัญ ได้แก่ ข้อมูลด้านการผลิตของโรงไฟฟ้า
  ข้อมูลและรายงานด้านการบัญชี งบประมาณ การเงิน เก็บไว้ในระบบการรายงานเพื่อการบริหาร
  (Management Report System) โดยมีผู้รับผิดชอบดูแลระบบให้ข้อมูลถูกต้องเป็นปัจจุบัน
  และกำหนดผู้มีสิทธิเข้าใช้ข้อมูลตามลำดับชั้น

  นอกจากข้อมูลของบริษัทข้างต้นแล้ว ในการประชุมคณะกรรมการชุดต่าง ๆ
  จะมีการบันทึกข้อซักถามของกรรมการ ความเห็น หรือข้อสังเกตของกรรมการในเรื่องที่พิจารณา
  และสรุปความเห็นของที่ประชุมไว้ในรายงานการประชุมเพื่อเป็นข้อมูลอ้างอิงด้วย

  สำหรับข้อมูลประกอบการจัดทำรายงานการเงิน บริษัทจัดเก็บเอกสารประกอบการบันทึกบัญชี
  และเอกสารสำคัญต่าง ๆ ไว้ครบถ้วนเป็นหมวดหมู่
  และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้
  มีการประชุมระหว่างคณะกรรมการตรวจสอบกับผู้สอบบัญชีและฝ่ายจัดการที่เกี่ยวข้อง
  เพื่อทบทวนการจัดทำบัญชีตามมาตรฐานบัญชีที่รับรองทั่วไป รวมทั้งพิจารณาสาระสำคัญต่างๆ
  ตามรายงานของผู้สอบบัญชี และได้ปรับปรุงระบบการสื่อสารข้อมูลระหว่างบริษัทกับบริษัทย่อย
  และบริษัทร่วมในต่างประเทศ
  เพื่อให้การประสานงานการติดตามดูแลการดำเนินงานของบริษัทย่อยและบริษัทร่วมเป็นไปอย่างมีประสิทธิภาพ

  ในเรื่องการสื่อสารข้อมูล บริษัทจัดให้มีการเผยแพร่ข้อมูลอย่างเพียงพอและชัดเจนสำหรับพนักงาน
  และผู้ถือหุ้น มีข้อมูลด้านต่างๆ ที่เป็นปัจจุบันในเว็บไซต์ของบริษัท เพื่อให้ผู้ถือหุ้น นักลงทุน
  สามารถได้รับข้อมูลของบริษัทตลอดเวลา
  รวมทั้งพนักงานสามารถสื่อสารข้อมูลกับผู้บริหารและเสนอความคิดเห็นเกี่ยวกับการพัฒนาการปฏิบัติงานและระบบงาน
  เพื่อปรับปรุงให้การปฏิบัติงานมีประสิทธิภาพมากยิ่งขึ้น

-   การติดตามและการประเมินผล

  บริษัทจัดให้มีผู้รับผิดชอบติดตามผลการดำเนินงานเปรียบเทียบกับแผนงานและเกณฑ์วัดผลการดำเนินงาน
  รวมทั้งวิเคราะห์หาสาเหตุในกรณีที่ผลการดำเนินงานจริงแตกต่างจากแผนงานหรือเกณฑ์ที่กำหนดไว้
  และรายงานผลการติดตามและผลการวิเคราะห์ต่อผู้บริหารและคณะกรรมการบริษัทโดยสม่ำเสมอ

  ในการติดตามและประเมินผลว่าระบบการควบคุมภายในที่จัดไว้เพียงพอเหมาะสมหรือไม่
  บริษัทจัดให้ฝ่ายตรวจสอบภายในสอบทานระบบและตรวจสอบการปฏิบัติตามระบบ
  และรายงานผลต่อคณะกรรมการตรวจสอบ และคณะกรรมการ
  โดยในรายงานประกอบด้วยข้อเสนอแนะ(ถ้ามี)
  เพื่อการปรับปรุงให้ระบบการควบคุมภายในมีประสิทธิภาพดียิ่งขึ้น
  รวมทั้งการดำเนินการของฝ่ายบริหาร ตามข้อเสนอแนะ

นอกจากการจัดองค์ประกอบ และจัดให้มีการดำเนินการดังกล่าวข้างต้นแล้ว
บริษัทได้จัดให้งานตรวจสอบภายในเป็นหน่วยงานระดับฝ่าย
มีขอบเขตงานตรวจสอบบริษัทและบริษัทย่อยทั้งด้านการบัญชี การเงิน การปฏิบัติการ
การปฏิบัติตามกฎระเบียบที่เกี่ยวข้อง งานด้านสารสนเทศ และ Management Audit
โดยรายงานผลการปฏิบัติงานตรงต่อคณะกรรมการตรวจสอบ
และรายงานการบริหารงานทางด้านธุรการต่อกรรมการผู้จัดการใหญ่ ทั้งนี้
คณะกรรมการกำหนดหน้าที่ความรับผิดชอบของฝ่ายตรวจสอบภายในไว้ในระเบียบบริษัท
ซึ่งได้รับการพิจารณาและเห็นชอบโดยคณะกรรมการตรวจสอบ และอนุมัติโดยคณะกรรมการ

และเพื่อให้ความมั่นใจว่าการปฏิบัติงานเป็นไปตามระบบที่วางไว้
คณะกรรมการยังจัดให้มีการประเมินระบบการควบคุมภายในเป็นประจำทุกปี
โดยใช้แบบประเมินที่จัดทำขึ้นตามแนวทางของ COSO และของ
ตลท.และฝ่ายตรวจสอบภายในรายงานผลการประเมินต่อผู้สอบบัญชี คณะกรรมการตรวจสอบ
และคณะกรรมการ ซึ่งผลการประเมินในปี 2550
สามารถสรุปได้ว่าบริษัทและบริษัทย่อยมีระบบการควบคุมภายในที่เพียงพอและเหมาะสม

และเพื่อให้แน่ใจว่าพนักงานได้ปฏิบัติตามกฎระเบียบ และจรรยาบรรณทางธุรกิจอย่างสม่ำเสมอ
บริษัทได้กำหนดให้พนักงานระดับผู้จัดการฝ่ายขึ้นไปของบริษัทและบริษัทย่อยสอบทานการปฏิบัติในระหว่างปี
2550 อย่างรอบคอบและถี่ถ้วนก่อนลงนามในหนังสือรับรองการปฏิบัติตามจรรยาบรรณ
และหนังสือรับรองการปฏิบัติงานต่อผู้บังคับบัญชาตามลำดับชั้นถึงกรรมการผู้จัดการใหญ่
และกรรมการผู้จัดการใหญ่รับรองต่อประธานคณะกรรมการ

สำหรับการตรวจสอบงบการเงินของบริษัทโดยผู้สอบบัญชีรับอนุญาตนั้น
ผู้สอบบัญชีได้สอบทานระบบการควบคุมภายในทางด้านบัญชีและการเงินของบริษัทเพื่อกำหนดแนวทางการตรวจสอบ
ระยะเวลา และขอบเขตในการปฏิบัติงาน ในปี 2550
ผู้สอบบัญชีไม่พบสาระสำคัญเพื่อเสนอแนะให้บริษัทปรับปรุงระบบการควบคุมภายในแต่อย่างใด

คณะกรรมการให้ความสำคัญกับรายการผิดปกติที่อาจมีขึ้น การจัดการความเสี่ยงสำคัญ
และการจัดให้มีสัญญาณเตือนภัยล่วงหน้า ในการประชุมคณะกรรมการเมื่อวันที่ 25 กุมภาพันธ์ 2551
โดยมีกรรมการอิสระเข้าประชุมครบถ้วน ที่ประชุมได้พิจารณาการดำเนินการต่าง ๆ
ดังกล่าวข้างต้นของบริษัท
ประกอบกับผลการประเมินความเพียงพอและความเหมาะสมของระบบการควบคุมภายในของกลุ่มบริษัท
รวมทั้งแบบประเมินแล้วมีความเห็นตรงกับคณะกรรมการตรวจสอบว่าระบบการควบคุมภายในของบริษัทและบริษัทย่อยมีความเพียงพอและเหมาะสม
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้โดยมิชอบหรือโดยไม่มีอำนาจ
และที่ผ่านมาคณะกรรมการตรวจสอบ
และคณะกรรมการไม่เคยได้รับรายงานว่ามีข้อบกพร่องที่เป็นสาระสำคัญจากผู้สอบบัญชีและฝ่ายตรวจสอบภายในแต่อย่างใด